Návrh sa obmedzuje na cielené zmeny návrhu nariadenia o Európskom sociálnom fonde plus [COM(2018) 382] a zachováva súlad s ostatnými politikami Únie. Je v súlade najmä so zmenami návrhu všeobecného nariadenia a Európskeho fondu regionálneho rozvoja [a najmä podporuje komplementaritu a synergie s novým programom v oblasti zdravia.] Návrh je v súlade so zmenami navrhnutými Komisiou týkajúcimi sa nariadenia o spoločných ustanoveniach na programové obdobie 2014 – 2020 na posilnenie nápravy dôsledkov krízy v kontexte pandémie COVID-19 a na prípravu na obnovu hospodárstva.

Tento návrh je v súlade s existujúcimi ustanoveniami v tejto oblasti politiky a obmedzuje sa na cielenú zmenu návrhu Komisie týkajúceho sa Európskeho sociálneho fondu plus [COM(2018) 382] s cieľom umožniť účinnejší príspevok ESF+ k obnove hospodárstva v nadväznosti na vplyv pandémie COVID-19 na hospodársku a sociálnu situáciu členských štátov. Cieľom ESF+ je podporovať členské štáty v tom, aby dosiahli vysoké úrovne zamestnanosti a spravodlivú sociálnu ochranu a disponovali kvalifikovanou a odolnou pracovnou silou relevantnou z hľadiska trhu práce a pripravenou pre budúci svet práce v súlade so zásadami stanovenými v Európskom pilieri sociálnych práv, a tak prispieť k implementácii európskej zelenej dohody a novej priemyselnej stratégie.

Komisia takisto navrhuje vytvorenie výrazne silnejšieho programu v oblasti zdravia, ktorý by vzhľadom na jeho veľkosť a rozsah mal byť samostatným programom. Program v oblasti zdravia preto už nie je súčasťou Európskeho sociálneho fondu plus. V dôsledku toho je potrebné zmeniť návrh týkajúci sa Európskeho sociálneho fondu plus a odstrániť všetky odkazy na zložku Zdravie. Vzhľadom na potrebu úzkej koordinácie týchto dvoch programov obsahuje zmenený návrh týkajúci sa ESF+ ustanovenia, ktoré vyzývajú k zabezpečeniu synergií a komplementarity akcií medzi ESF+ a novým programom EÚ v oblasti zdravia.

• Zvýšenie požiadaviek tematickej koncentrácie na zamestnanosť mladých ľudí. Ako vyplýva z predchádzajúcich recesií, zamestnanosť mladých ľudí je citlivejšia na hospodársky cyklus než zamestnanosť dospelých a hospodárska recesia spôsobená pandémiou COVID-19 pravdepodobne výrazne zvýši mieru nezamestnanosti mladých ľudí, ako aj NEET. Členské štáty s mierou NEET (veková skupina 15 – 29) presahujúcou priemer EÚ by v záujme ďalšej podpory inkluzívnej obnovy hospodárstva a prechodov zo školy do zamestnania v meniacom sa svete práce a zabezpečenia toho, aby mladí ľudia čo najlepšie využili príležitosti vyplývajúce z digitálnej, odolnej, ako aj zo zelenej transformácie, mali prideliť aspoň 15 % svojich zdrojov ESF+ v rámci zdieľaného riadenia na cielené akcie a štrukturálne reformy na podporu mladých ľudí (zvýšenie z 10 %).

Priame aj nepriame účinky pandémie COVID-19 budú mať naďalej výrazný a škodlivý vplyv na všetky členské štáty v strednodobom až dlhodobom horizonte, pričom sa bude zvyšovať úroveň sociálnych nerovností, chudoby a nezamestnanosti mladých ľudí. Komisia preto považuje za potrebné zmeniť svoj návrh týkajúci sa Európskeho sociálneho fondu plus s cieľom prispôsobiť ho novému balíku na podporu obnovy a zároveň umožniť strategické investície do politík a systémov v oblasti zamestnanosti a sociálnej oblasti.

Európska komisia 30. mája 2018 prijala návrh nariadenia o Európskom sociálnom fonde plus (ESF+). Európske hospodárstvo odvtedy čelí hlbokému a bezprecedentnému vonkajšiemu symetrickému šoku v podobe pandémie COVID-19, ktorá spôsobila veľký tlak na hospodárstvo, trh práce, sociálne a zdravotnícke systémy členských štátov. Pri zdolávaní tejto výzvy by Únia mala prijať vhodné opatrenia, aby sa zotavila zo zdravotného, sociálneho a hospodárskeho otrasu spôsobeného pandémiou COVID-19.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Navrhované splnomocnenie Komisii umožňuje prijať v prípade budúcej krízy obmedzený súbor okamžitých opatrení, a to na obmedzené obdobie a pod kontrolou Rady a Parlamentu, pričom tieto orgány môžu vzniesť námietky voči navrhovaným zmenám. Je preto v súlade so zásadou proporcionality.

Zmenený návrh je v súlade so zásadou subsidiarity. V návrhu sa v rámci pravidiel zdieľaného riadenia zavádza mechanizmus reakcie na krízu vo forme vykonávacích právomocí pre Komisiu, aby sa zabezpečilo, že za mimoriadnych okolností by sa na takéto udalosti mohli poskytnúť dočasné výnimky. Prenesenie vykonávacích právomocí má umožniť Komisii konať okamžite bez toho, aby bolo potrebné upraviť primárnu legislatívu.

„(9) S cieľom zracionalizovať a zjednodušiť proces financovania a vytvoriť ďalšie príležitosti na vytváranie synergie prostredníctvom integrovaných prístupov k financovaniu by sa mali akcie, ktoré boli podporované z Fondu európskej pomoci pre najodkázanejšie osoby (ďalej len „FEAD“) a programu Európskej únie v oblasti zamestnanosti a sociálnej inovácie, začleniť do jedného ESF+. ESF+ by mal preto pozostávať z dvoch zložiek: Zložka ESF+ podliehajúca zdieľanému riadeniu a zložka Zamestnanosť a sociálna inovácia, ktorá sa implementuje v rámci priameho a nepriameho riadenia. To by malo prispieť k zníženiu administratívnej záťaže súvisiacej s riadením rôznych fondov, a to najmä pre členské štáty, a súčasne by sa mali zachovať jednoduchšie pravidlá pre jednoduchšie operácie ako napr. distribúcia jedla a/alebo základnej materiálnej pomoci.

„(5) Nedávny a prebiehajúci vývoj zhoršil štrukturálne výzvy, ktoré vyplývajú z hospodárskej globalizácie, riadenia migračných tokov a zvýšených bezpečnostných hrozieb, prechodu na čistú energiu, technologických zmien a čoraz výraznejšieho starnutia pracovnej sily, ako aj z narastajúceho nesúladu medzi požadovanými zručnosťami a ponúkanou pracovnou silou v niektorých sektoroch a regiónoch, ktoré pociťujú najmä MSP. Zelená a digitálna transformácia a transformácia európskych priemyselných ekosystémov prinesú množstvo nových príležitostí, ak ich bude sprevádzať správny súbor zručností a vhodné politiky a opatrenia v oblasti zamestnanosti, ako aj v sociálnej oblasti. Vzhľadom na meniacu sa realitu sveta práce by sa Únia mala pripraviť na súčasné a budúce výzvy a investovať do relevantných zručností, usilovať sa o to, aby bol rast inkluzívnejší, a zlepšovať politiku zamestnanosti a sociálnu politiku, pričom je potrebné zohľadniť hospodársku a priemyselnú udržateľnosť, ako aj mobilitu pracovnej sily, a usilovať sa dosiahnuť rodovo vyvážený trh práce.“;

5.Odôvodnenie 12 sa nahrádza takto:

„(12) V tomto nariadení sa stanovuje finančné krytie pre ESF+. Časti tohto finančného krytia sa použijú na akcie, ktoré sa majú implementovať prostredníctvom priameho a nepriameho riadenia v rámci zložky Zamestnanosť a sociálna inovácia.“;

6.Odôvodnenia 14 až 16 sa nahrádzajú takto:

„(14) Z ESF+ by sa mala poskytovať podpora na zlepšenie kvality a účinnosti systémov vzdelávania a odbornej prípravy, ako aj ich relevantnosti z hľadiska trhu práce, aj prostredníctvom podpory digitálneho vzdelávania, profesijného rozvoja pedagogických zamestnancov, a to s cieľom uľahčiť nadobúdanie kľúčových kompetencií, najmä základných zručností, zdravotnej gramotnosti, mediálnej gramotnosti, digitálnych zručností a kompetencií v oblasti udržateľného rozvoja, ktoré potrebujú všetci jednotlivci na osobné naplnenie, ako aj na rozvoj, zamestnanosť, sociálne začlenenie a aktívne občianstvo. ESF+ by mal pomáhať pri dosahovaní pokroku vo vzdelávaní a v odbornej príprave, ako aj pri prechode do zamestnania, podporovať celoživotné vzdelávanie a zamestnateľnosť a prispievať ku konkurencieschopnosti aj prostredníctvom sledovania uplatnenia absolventov a k spoločenskej a hospodárskej inovácii tým, že bude v týchto oblastiach podporovať ľahko rozšíriteľné a udržateľné iniciatívy prispôsobené rôznym cieľovým skupinám, ako sú napríklad osoby so zdravotným postihnutím. To by bolo možné dosiahnuť prostredníctvom online vzdelávania, odbornej prípravy na pracovisku, stáží a učňovskej prípravy, celoživotného poradenstva, predvídania zručností v úzkej spolupráci s priemyselnými odvetviami, aktualizovaných školiacich materiálov a metód poskytovania odbornej prípravy, prognózovania a sledovania uplatnenia absolventov, potvrdzovania vzdelávacích výstupov a uznávania kvalifikácií a certifikácie poskytovanej podnikmi.

(15) Podpora z ESF+ by sa mala použiť na podporu rovnakého prístupu pre všetkých, a najmä znevýhodnených skupín, ku kvalitnému, nesegregovanému a inkluzívnemu vzdelávaniu a odbornej príprave, a to počnúc vzdelávaním a starostlivosťou v ranom detstve cez všeobecné a odborné vzdelávanie a odbornú prípravu, najmä učňovskú prípravu, až po terciárnu úroveň vrátane vzdelávania a výučby dospelých. ESF+ by mal poskytovať cielenú podporu vzdelávajúcim sa osobám v núdzi a znížiť nerovnosti v oblasti vzdelávania vrátane digitálnej priepasti, predchádzať predčasnému ukončeniu školskej dochádzky, podporovať priepustnosť medzi sektormi vzdelávania a odbornej prípravy, posilňovať väzby na neformálne a informálne učenie a uľahčiť vzdelávaciu mobilitu pre všetkých. V tomto kontexte by sa mala podporovať synergia s programom Erasmus, aby sa uľahčila účasť znevýhodnených študentov na vzdelávacej mobilite.

(16) ESF+ by mal podporovať pružné príležitosti na zvyšovanie úrovne zručností a získavanie nových a rôznorodých zručností pre všetkých, najmä digitálnych zručností a zručností pre kľúčové podporné technológie, ako aj zručností pre zelené hospodárstvo a priemyselné ekosystémy v súlade s priemyselnou stratégiou EÚ. V súlade s programom v oblasti zručností pre Európu a odporúčaním o cestách zvyšovania úrovne zručností by sa z ESF+ mali podporovať flexibilné vzdelávacie dráhy vrátane dostupnej krátkej cielenej modulárnej odbornej prípravy vedúcej k získaniu certifikátov s cieľom vybaviť ľudí zručnosťami prispôsobenými potrebám trhu práce a priemyselných ekosystémov, zelenej a digitálnej transformácii, inovácii a sociálnej a hospodárskej zmene, pričom by sa mali uľahčiť rekvalifikácia a zlepšenie zručností a zamestnateľnosť, zmeny zamestnania, geografická a odvetvová mobilita a podporiť najmä dospelí s nízkou úrovňou zručností a/alebo s nízkou úrovňou vzdelania. ESF+ by mal tiež uľahčovať poskytovanie podpory integrovaných zručností pre jednotlivcov, či už sú zamestnaní, nezamestnaní alebo samostatne zárobkovo činné osoby, prostredníctvom nástrojov, ako sú napríklad individuálne vzdelávacie účty.“;

7.Vkladá sa toto odôvodnenie 20a:

„(20a) Vzhľadom na význam prístupu k zdravotnej starostlivosti by ESF+ mal zabezpečiť synergie a komplementarity s programom v oblasti zdravia a rozsah pôsobnosti ESF+ by sa mal vzťahovať na prístup ľudí v zraniteľných situáciách k zdravotnej starostlivosti.“;

8.Odôvodnenie 21 sa nahrádza takto:

„(21) Z ESF+ by sa mali podporovať reformy politiky a systémové reformy v oblasti zamestnanosti, sociálneho začlenenia, prístupu k zdravotnej starostlivosti pre zraniteľné osoby, dlhodobej starostlivosti a vzdelávania a odbornej prípravy. S cieľom posilniť zosúladenie s európskym semestrom by členské štáty mali prideliť primeranú sumu zo svojich zdrojov zo zložky ESF+ zdieľanému riadeniu na implementáciu príslušných odporúčaní pre jednotlivé krajiny týkajúcich sa štrukturálnych výziev, ktoré je vhodné riešiť pomocou viacročných investícií spadajúcich do rozsahu pôsobnosti ESF+. Komisia a členské štáty by mali zaručiť súlad, koordináciu a komplementaritu medzi zložkou ESF+ v rámci zdieľaného riadenia, [Mechanizmom na podporu obnovy a odolnosti a Nástrojom technickej pomoci]. Komisia a členské štáty by mali vo všetkých fázach procesu najmä zabezpečiť účinnú koordináciu s cieľom zaistiť konzistentnosť, koherentnosť, komplementaritu a synergiu medzi zdrojmi financovania vrátane súvisiacej technickej pomoci.“;

9.Vkladá sa toto odôvodnenie 22a:

„(22a) S cieľom riešiť pretrvávajúcu vysokú úroveň chudoby detí v Únii a v súlade so zásadou 11 Európskeho piliera sociálnych práv, v ktorej sa uvádza, že deti majú právo na ochranu proti chudobe a že deti zo znevýhodneného prostredia majú právo na osobitné opatrenia na podporu rovnosti príležitostí, by sa mala vyvinúť snaha o to, aby členské štáty pridelili aspoň 5 % zdrojov ESF+ v rámci zdieľaného riadenia na podporu činností zameraných na riešenie chudoby detí v súlade so špecifickými cieľmi ESF+, ktoré umožňujú prideliť programové zdroje na akcie, ktoré priamo podporujú deti, pokiaľ ide o starostlivosť o deti v ranom veku, vzdelávanie, zdravotnú starostlivosť, dôstojné bývanie a primeranú výživu.“;

10.Odôvodnenie 23 sa nahrádza takto:

„(23) S cieľom uľahčiť inkluzívnu obnovu hospodárstva po veľkej kríze a podporovať zamestnanosť mladých ľudí v meniacom sa svete práce a vzhľadom na pretrvávajúce vysoké úrovne nezamestnanosti a neaktivity mladých ľudí vo viacerých členských štátoch a regiónoch je potrebné, aby členské štáty naďalej investovali dostatočné zdroje ESF+ do opatrení na podporu zamestnanosti a zručností mladých ľudí, a to aj prostredníctvom implementácie systémov záruk pre mladých ľudí. V nadväznosti na akcie, ktoré boli v programovom období 2014 – 2020 podporené z iniciatívy na podporu zamestnanosti mladých ľudí a zamerané na jednotlivé osoby, a na získané skúsenosti, by členské štáty mali ďalej podporovať spôsoby opätovného začleňovania do zamestnania a vzdelávania a investovať do včasnej prevencie a terénnej práce, pričom by sa v náležitých prípadoch mali zamerať na mladých ľudí, ktorí sú dlhodobo nezamestnaní, neaktívni a znevýhodnení, a to aj prostredníctvom práce s mládežou. Členské štáty by takisto mali investovať do opatrení zameraných na uľahčenie prechodu zo školy do zamestnania, ako aj na primerané kapacity služieb zamestnanosti s cieľom poskytovať mladým ľuďom individualizovanú a celostnú podporu a lepšie zamerané ponuky.

Zvyšovanie úrovne zručností a získavanie nových a rôznorodých zručností pomáha mladým ľuďom využiť príležitosti v rastúcich odvetviach a pripraviť sa na meniaci sa charakter práce a zároveň využiť príležitosti vyplývajúce z digitálnej a zo zelenej transformácie a z transformácie európskych priemyselných ekosystémov.

Preto by členské štáty, v ktorých miera mladých ľudí vo veku 15 až 29 rokov, ktorí nie sú zamestnaní, ani nie sú v procese vzdelávania alebo odbornej prípravy, presahuje na základe údajov Eurostatu za rok 2019 priemer Únie, mali na tieto akcie vyčleniť aspoň 15 % svojich zdrojov ESF+ v rámci zdieľaného riadenia.“;

11.Odôvodnenia 35 až 45 sa vypúšťajú;

12.Odôvodnenie 47 sa nahrádza takto:

„(47) Podľa článku [94 rozhodnutia Rady 2013/755/EÚ] osoby a subjekty usadené v zámorských krajinách a na zámorských územiach sú oprávnené získať financovanie v súlade s pravidlami a cieľmi zložky Zamestnanosť a sociálna inovácia a prípadnými dojednaniami uplatniteľnými na členský štát, s ktorým sú zámorská krajina alebo územie spojené.“;

13.Odôvodnenie 51 sa nahrádza takto: